Årsberetning 2024.

Siden sidst, kan jeg sige tak for tilliden, som nyvalgt formand, og tak til Carina for hendes tålmodighed, med mine spørgsmål.

Vi sluttede indendørssæsonen med at tage til DM i Vingsted med 4 juniorer, hvor 1 kom i finalen. 5 voksne deltog , og alle gjorde deres bedste.

Der blev arrangeret en fælles-hygge-eftermiddag her i kælderen med kortspil og brætspil for alle, med pizza til sidst.

Vi holdt Åbent hus, da Ramblaen ved vores hoveddør blev fejret. Der var andre foreninger, der også viste deres idræt, og vi havde et blikfang med en luftriffel, indenfor i Ramblaen og ungdommen uddelte flyers og henviste til skydekælderen. Der var mange nede at prøve, og lidt ventetid for nogle, men en travl dag.

Udendørssæsonen har været en fornøjelse, da opbakningen til pistol og riffel har været stabil.

Skytterne har været gode til at overholde den plan med ”op af kælderen” og ”lukke baner i Sorø”, melde afbud og hjælpe til generelt, når vi er ankommet.

Alt endte med DM i september, hvor 4 juniorer tog af sted, med en ekstra udfordring. De skulle også skyde 200 M, og havde lige prøvet det få gange inden. De gennemførte, så stor ros til dem. De fik bronze på landdelshold i både 50 m og 200 m.

6 voksne var af sted og gjorde, hvad de kunne.

Vi havde 1 junior og 4 voksne, der kvalificerede sig til at deltage i præmievåben. De viste gode skydninger, men det udløste ingen præmier denne gang.

Vi var hjælpere til Broløbet i juni måned. 23 personer havde meldt sig, og var fordelt på Parkering, rute og ved mål, uddeling af medaljer, energi pose og vanddepot til løberne. Det var en god dag og rimeligt vejr.

Inden sommerferien arrangerede nogle unge skytter et grill arrangement i Søskoven, hvor det var frivilligt at gå rundt om Tulesø inden spisningen. 12 gik med rundt, og 12 mere kom og deltog i spisningen, hvor alle selv havde medbragt div. til grillen. Det var en hyggelig eftermiddag, og vejret var med os.

Vi har haft besøg af politiet, der undersøgte vores våbenopbevaring og patronopbevaring, hvad væggene var lavet af og mulighed for gennembrydning af dæk, indgang gennem ventilation osv.

Det resulterede i, at vores sikringsniveau skulle opgraderes.

Det nuværende selskab kunne ikke opfylde dette, så jagten gik ind på nye udbydere. Det var 3 vidt forskellige tilbud og løsninger, men politiet godkendte dem alle, så vi kunne selv vælge. Det er nu installeret, og har været lidt udfordrende i brug, men det skal nok løse sig. Fejlalarmer er minimeret i forhold til det gamle anlæg.

Kommunen har dækket et godt beløb, men det kan kassereren berette om.

Våbenkontrol og kontingentindbetalinger var lidt tungt. Det er desværre ikke nyt, men der bliver strammet gevaldigt op til næste indkrævning, så dem med glemt/sjusk, allerede der betaler gebyr.

Vi har haft prisstigninger på patroner, og det er gået utroligt gnidningsløst, men protester havde heller ikke hjulpet.

Skydesporten dag var en stor succes. Der kom 53 besøgende og 47 var inde at skyde. Der blev skudt luftpistol og riffel. Det udløste nogle flere medlemmer, der roste for den gode intro de fik.

Vores tradition med Fugleskydning blev afholdt med 30 skydende personer. Der blev spillet forskellige spil i ventetiden, og skudt på for sjov skiver og spist kage. Det var dejligt, at alle deltagere blev til sidste skud var afgivet. Viktoria Jensen blev fuglekonge.

Juleafslutning for de voksne, bliver en overvejelse til næste sæson, da der ikke er opbakning til det.

Til juleafslutningen for børn og juniorer tildeler vi Lion`kammeratspokal til en skytte på max 15 år. Det blev Victoria Bryde, der modtog den i år.

S-cup i år, har været med en lavere deltagere end ellers, men det ser vi generelt, når vi selv er ude til stævner. Vi nåede 271 skydninger inkl. Egne skytters skydninger. De fleste medaljer og præmier bliver uddelt ved de kommende DMèr i Vingsted.

Tak til alle skytter og forældre, der er villige til at køre Sjælland tyndt for at deltage i de stævner, jeg tilbyder Jer at deltage i.

Jeg vil sige stor tak til de unge mennesker for Deres velvillighed til at hjælpe. I tager ansvar, når det har været muligt, og vokser med opgaverne. Tog initiativ til en omgang rundbold med spisning af pizza derefter. Hjælper med pap og plast i containerne udenfor,(nogle gange med lidt protest) eller skal lære at lave kaffe, hente kaffe/vand til instruktørerne inde på banen, ingen opgaver er for lille, og det er et ”Ja tak” fra Jer, og stor tak fra mig.

Jeg vil sige stor tak til alle hjælpere i hverdagen, der gør det muligt at have åbent her i kælderen 3 gange om ugen i vinterhalvåret, og til hjælperne i sommerhalvåret, med det store slæb med kørsel og udpakning efter skydning i Søskoven.